CELEX: 32020X0730(01)
Language: fi
Date: 2020-06-10 00:00:00
Title: Euroopan arvopaperimarkkinaviranomaisen päätös (EU) 2020/1123, annettu 10 päivänä kesäkuuta 2020, sellaisen väliaikaisen vaatimuksen jatkamisesta, jolla luonnollisia henkilöitä tai oikeushenkilöitä, joilla on nettomääräisiä lyhyitä positioita, vaaditaan alentamaan tilapäisesti sellaisten yritysten liikkeeseen laskettua osakepääomaa koskevia nettomääräisiä lyhyitä positioita koskevia ilmoituskynnysarvoja, joiden osakkeet on otettu kaupankäynnin kohteeksi säännellyillä markkinoilla yli sen kynnysarvon, joka edellyttää ilmoitusta toimivaltaisille viranomaisille Euroopan parlamentin ja neuvoston asetuksen (EU) N:o 236/2012 28 artiklan 1 kohdan a alakohdan mukaisesti

30.7.2020   
               
               
                  FI
               
               
                  Euroopan unionin virallinen lehti
               
               
                  L 245/17
               
            
         EUROOPAN ARVOPAPERIMARKKINAVIRANOMAISEN PÄÄTÖS (EU) 2020/1123,
         annettu 10 päivänä kesäkuuta 2020,
         sellaisen väliaikaisen vaatimuksen jatkamisesta, jolla luonnollisia henkilöitä tai oikeushenkilöitä, joilla on nettomääräisiä lyhyitä positioita, vaaditaan alentamaan tilapäisesti sellaisten yritysten liikkeeseen laskettua osakepääomaa koskevia nettomääräisiä lyhyitä positioita koskevia ilmoituskynnysarvoja, joiden osakkeet on otettu kaupankäynnin kohteeksi säännellyillä markkinoilla yli sen kynnysarvon, joka edellyttää ilmoitusta toimivaltaisille viranomaisille Euroopan parlamentin ja neuvoston asetuksen (EU) N:o 236/2012 28 artiklan 1 kohdan a alakohdan mukaisesti
         EUROOPAN ARVOPAPERIMARKKINAVIRANOMAISEN HALLINTONEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan talousalueesta tehdyn sopimuksen ja erityisesti sen liitteen IX,
         ottaa huomioon Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (1) ja erityisesti sen 9 artiklan 5 kohdan, 43 artiklan 1 kohdan ja 44 artiklan 1 kohdan,
         ottaa huomioon lyhyeksimyynnistä ja tietyistä luottoriskinvaihtosopimuksiin liittyvistä kysymyksistä 14 päivänä maaliskuuta 2012 annetun Euroopan parlamentin ja neuvoston asetuksen (EU) N:o 236/2012 (2) ja erityisesti sen 28 artiklan 1 kohdan,
         ottaa huomioon lyhyeksimyynnistä ja tietyistä luottoriskinvaihtosopimuksiin liittyvistä kysymyksistä annetun Euroopan parlamentin ja neuvoston asetuksen (EU) N:o 236/2012 täydentämisestä määritelmien, nettomääräisten lyhyiden positioiden laskennan, katettujen valtionlainan luottoriskinvaihtosopimusten, ilmoituskynnysarvojen, rajoitusten keskeyttämiseen sovellettavien likviditeettiä koskevien kynnysarvojen, rahoitusvälineiden arvon merkittävän alenemisen sekä epäsuotuisien tapahtumien osalta 5 päivänä heinäkuuta 2012 annetun komission delegoidun asetuksen (EU) N:o 918/2012 (3) ja erityisesti sen 24 artiklan,
         ottaa huomioon 16. maaliskuuta 2020 annetun Euroopan arvopaperimarkkinaviranomainen päätöksen (EU) 2020/525 (4) vaatia luonnollisia henkilöitä tai oikeushenkilöitä, joilla on nettomääräisiä lyhyitä positioita, alentamaan tilapäisesti sellaisten yritysten liikkeeseen laskettua osakepääomaa koskevia nettomääräisiä lyhyitä positioita koskevia ilmoituskynnysarvoja, joiden osakkeet on otettu kaupankäynnin kohteeksi säännellyillä markkinoilla yli sen kynnysarvon, joka edellyttää ilmoitusta toimivaltaisille viranomaisille Euroopan parlamentin ja neuvoston asetuksen (EU) N:o 236/2012 28 artiklan 1 kohdan a alakohdan mukaisesti,
         sekä katsoo seuraavaa:
         1.   JOHDANTO
         
         
                     (1)
                  
                  
                     Euroopan arvopaperimarkkinaviranomainen (ESMA) vaati päätöksellä (EU) 2020/525 luonnollisia henkilöitä tai oikeushenkilöitä, joilla on sellaisen yrityksen liikkeeseen laskettua osakepääomaa koskevia nettomääräisiä lyhyitä positioita, jonka osakkeet on otettu kaupankäynnin kohteeksi säännellyillä markkinoilla, ilmoittamaan toimivaltaiselle viranomaiselle kaikista tällaisista positioista, jos positio saavuttaa tai ylittää 0,1 prosenttia tai laskee alle 0,1 prosentin liikkeeseen lasketusta osakepääomasta, asetuksen (EU) N:o 236/2012 28 artiklan 1 kohdan a alakohdan mukaisesti.
                  
               
                     (2)
                  
                  
                     Päätöksen (EU) 2020/525 toimenpiteellä, haluttiin varmistaa, että kansalliset toimivaltaiset viranomaiset ja ESMA pystyvät valvomaan nettomääräisiä lyhyitä positioita, joita markkinatoimijat ovat ottaneet säännellyillä markkinoilla kaupankäynnin kohteeksi otetuista osakkeista, finanssimarkkinoiden viimeaikaisissa poikkeuksellisissa olosuhteissa.
                  
               
                     (3)
                  
                  
                     Asetuksen (EU) N:o 236/2012 28 artiklan 10 kohdan mukaisesti ESMAn on tarkasteltava uudelleen tätä toimenpidettä sopivin väliajoin ja vähintään kolmen kuukauden välein.
                  
               
                     (4)
                  
                  
                     ESMA toteutti uudelleentarkastelun perustuen suorituskykyindikaattorien, kuten hintojen, volatiliteetin ja luottoriskinvaihtosopimusten hintaeroindeksien, sekä nettomääräisten lyhyiden positioiden kerryttämisen analyysiin. Analyysissä huomioitiin erityisesti 0,1–0,2 prosentin positiot, joiden määrä on lisääntynyt tasaisesti sen jälkeen, kun alkuperäinen päätös tuli voimaan 16. maaliskuuta 2020. Tehdyn analyysin perusteella ESMA on päättänyt jatkaa toimenpidettä edelleen kolmella kuukaudella.
                  
               2.   TOIMENPITEEN KYKY POISTAA MERKITYKSELLISIÄ UHKIA, JOIDEN VAIKUTUKSET ULOTTUVAT RAJOJEN YLI (ASETUKSEN (EU) N:o 236/2012 28 ARTIKLAN 2 KOHDAN a ALAKOHTA)
         
         a.   Finanssimarkkinoiden moitteettomaan toimintaan ja eheyteen kohdistuva uhka
         
         
                     (5)
                  
                  
                     Covid-19-pandemialla on edelleen vakavia kielteisiä vaikutuksia unionin reaalitalouteen, ja tulevaa elpymistä koskevat näkymät ovat edelleen epävarmoja. Vaikka EU:n finanssimarkkinat ovat osittain toipuneet tappioista 16. maaliskuuta 2020 jälkeen, epävarmuus vaikuttaa myös niiden tulevaan kehitykseen.
                  
               
                     (6)
                  
                  
                     Euroopan osakeindeksien kehitys osoittaa epävakaata markkinaympäristöä, jossa, kun vertailukohtana käytetään 20. helmikuuta 2020, Eurostoxx 50 on menettänyt noin 13 prosenttia arvostaan 4. kesäkuuta 2020 mennessä (Kuva 1). Vaikutus koskee kaikkia aloja. Hintojen lasku on myös yleistä kaikkialla unionissa, sillä 24 oikeudenkäyttöalueen osakemarkkinat ovat menettäneet vähintään 10 prosenttia arvostaan, kun hintoja 4. kesäkuuta verrataan hintoihin 20. helmikuuta 2020. Samalla ajanjaksolla eurooppalaisten luottolaitosten osakkeiden hinnat ovat menettäneet 9–48 prosenttia arvostaan.
                  
               
                     (7)
                  
                  
                     Vaikka VSTOXX-indeksillä mitattu volatiliteetti, joka on Eurostoxx 50 -optiohintoihin perustuva implisiittinen volatiliteetti, on niin ikään laskenut merkittävästi maaliskuussa saavutetusta huipusta, joka ylitti 80 prosenttia. Se on edelleen noin 14 prosenttia 20. helmikuuta todetun volatiliteetin yläpuolella. ESMA katsoo, että nykyiset volatiliteettitasot ylittävät edelleen tavanomaisten markkinaolosuhteiden tasot (Kuva 3).
                  
               
                     (8)
                  
                  
                     Vastaavanlaisia huomioita voidaan tehdä luottoriskinvaihtosopimusten hintaeroista. Vaikka ne ovat pienentyneet 15. maaliskuuta jälkeen saatuihin tietoihin verraten, eurooppalaisten yrityssektorin liikkeeseenlaskijoiden tasot pysyvät 22 korkopistettä (iTraxx Europe) ja eurooppalaisten finanssialan liikkeeseenlaskijoiden 29 korkopistettä (iTraxx European Financials) 20. helmikuuta todetun tason yläpuolella (Kuva 5). Kun otetaan huomioon, miten merkittävä rooli luottoriskinvaihtosopimuksilla oli finanssikriisin aikana, niin kauan kuin luottoriskinvaihtosopimusten hintaerot pysyvät suurina, voidaan todeta, että finanssimarkkinat pysyvät edelleen erittäin epävarmana ympäristönä.
                  
               
                     (9)
                  
                  
                     Sellaisten Euroopan talousalueen säännellyillä markkinoilla kaupankäynnin kohteeksi otettujen osakkeiden määrä, joiden nettomääräiset lyhyet positiot oli kirjattu välillä 12. maaliskuuta (jolloin ilmoituskynnysarvo oli 0,2 prosenttia) ja 16. maaliskuuta 2020 (jolloin ilmoituskynnysarvo alennettiin 0,1 prosenttiin), kasvoi suunnilleen 10 prosenttia. Euromääräisen arvon kasvu prosentteina (perustuen osakkeiden hintoihin 10. helmikuuta 2020) oli noin 15 prosenttia, ja osakepääoman osalta se oli noin 11 prosenttia. Sellaisten osakkeiden prosenttiosuus, joiden nettomääräinen lyhyt positio oli 0,1–0,2 prosenttia 16. maaliskuuta, oli noin 7 prosenttia. Luku ei sisällä tällä vaihteluvälillä olevia positioita, jotka kerryttivät yli 0,2 prosenttia olevia nettomääräisiä lyhyitä positioita. Sellaisten osakkeiden prosenttiosuus, joiden nettomääräinen lyhyt positio on 0,1–0,2 prosenttia, on lisäksi kasvanut tasaisesti 16. maaliskuuta ja 1. kesäkuuta 2020 välisenä aikana, ja on keskimäärin noin 11 prosenttia (Kuva 8). Näin ollen voidaan päätellä, että nettomääräisten lyhyiden positioiden lisääntyminen 16. maaliskuuta johtui myös 0,1–0,2 prosenttia olevien positioiden prosenttiosuudesta, josta oli ilmoitettava kyseisenä päivänä voimaantulleen, ESMAn asettaman alemman ilmoituskynnysarvon vuoksi.
                  
               
                     (10)
                  
                  
                     Merkittävä hintojen lasku kaikilla aloilla, suhteellisen korkea volatiliteetti, suuret luottoriskinvaihtosopimusten hintaerot ja nettomääräisten lyhyiden positioiden määrän kasvu osoittavat siten, että unionin finanssimarkkinoiden tila pysyy hauraana. Tällainen markkinoiden tila lisää todennäköisyyttä sille, että lyhyeksimyynnin paineet saattavat aiheuttaa tai pahentaa kielteistä kehitystä tulevina kuukausina, mikä puolestaan voi vaikuttaa kielteisesti esimerkiksi markkinoiden luottamuksen tai hintojen määritysmekanismin eheyden kaltaisiin tekijöihin.
                  
               
                     (11)
                  
                  
                     ESMA katsoo, että edellä kuvattujen olosuhteiden yhdistelmä muodostaa vakavan uhan finanssimarkkinoiden moitteettomalle toiminnalle ja eheydelle.
                  
               b.   Koko rahoitusjärjestelmän tai sen osan vakauteen kohdistuva uhka unionissa
         
         
                     (12)
                  
                  
                     Kuten Euroopan keskuspankki totesi rahoitusvakautta koskevassa katsauksessaan (5), rahoitusvakaus on edellytys sille, että finanssijärjestelmä – johon kuuluvat rahoituksen välittäjät, markkinat ja markkinainfrastruktuurit – pystyy selviytymään häiriöistä ja talouden epätasapainon purkautumisesta.
                  
               
                     (13)
                  
                  
                     Covid-19-pandemialla on edelleen vakavia vaikutuksia unionin reaalitalouteen. Kuten ESMAn riskitaulukossa toukokuussa todettiin (6), tuloksena oleva hauras markkinaympäristö aiheuttaa ”yhteisö- ja piensijoittajille – mahdollisesti merkittävien – markkinoiden korjausliikkeiden pitkittyneen riskiajanjakson ja merkitsee erittäin korkeita riskejä koko ESMAn toimialalla”. Tältä osin ESMA varoitti suurta yleisöä finanssimarkkinoiden uusimman kehityksen ja sen perusteena olevan taloudellisen toiminnan mahdollisesta erottamisesta.
                  
               
                     (14)
                  
                  
                     Maaliskuusta lähtien nähtävissä ollut hintojen lasku on jättänyt suurimman osan tai jopa kaikki säännellyillä markkinoilla kaupankäynnin kohteeksi otetut osakkeet epävakaaseen tilanteeseen, jossa hintojen laskun jatkumisella voi olla erittäin epäsuotuisia seurauksia, ellei se perustu uusiin keskeisiin tietoihin.
                  
               
                     (15)
                  
                  
                     Nykyisessä epävarmassa tilanteessa merkittävä myyntipaine ja osakkeiden hinnan epätavallinen volatiliteetti saattavat johtua eri tekijöistä, kuten lyhyeksimyyntiin osallistuvien ja merkittäviä nettomääräisiä lyhyitä positioita kerryttävien markkinatoimijoiden määrän kasvusta.
                  
               
                     (16)
                  
                  
                     Luottolaitosten laajalle levinneet kurssitappiot osoittavat erityisesti, että finanssialan liikkeeseenlaskijat ovat mahdollisesti haavoittuvia lyhyeksimyyntistrategioiden ja merkittävien nettomääräisten lyhyiden positioiden kerryttämisen osalta riippumatta siitä, perustuvatko nämä strategiat ja positiot keskeisiin tietoihin.
                  
               
                     (17)
                  
                  
                     Lyhyeksimyyntistrategioiden ja merkittävien nettomääräisten lyhyiden positioiden kerryttäminen voivat sitten johtaa hintojen epätavallisiin syöksykierteisiin, jotka koskevat finanssialan liikkeeseenlaskijoita ja joilla on mahdollisia heijastusvaikutuksia muihin liikkeeseenlaskijoihin samassa jäsenvaltiossa tai koko EU:ssa, ja ne saattaisivat lopulta vaarantaa yhden tai useamman jäsenvaltion rahoitusjärjestelmän.
                  
               
                     (18)
                  
                  
                     Euroopan finanssimarkkinoilla havaitusta osittaisesta elpymisestä huolimatta ESMA katsoo, että nykyiset markkinaolosuhteet uhkaavat edelleen vakavasti unionin rahoitusjärjestelmän vakautta.
                  
               
                     (19)
                  
                  
                     Toimenpiteen aiottu jatkaminen velvoittaa ESMAn toimivaltuuksien rajoissa luonnolliset henkilöt tai oikeushenkilöt, joilla on nettomääräinen lyhyt positio osakkeista, jotka on otettu kaupankäynnin kohteeksi säännellyillä markkinoilla, tekemään ilmoituksen kansallisille toimivaltaisille viranomaisille asetuksen (EU) N:o 236/2012 5 artiklassa säädettyä kynnysarvoa alhaisemmalla kynnysarvolla.
                  
               
                     (20)
                  
                  
                     Edellä esitetyn perusteella tällä jatketulla toimenpiteellä pidetään yllä kansallisten toimivaltaisten viranomaisten ja ESMAn parannettua kykyä arvioida muuttuvaa tilannetta riittävästi, erottaa keskeisten tietojen aiheuttamat markkinoiden liikkeet lyhyeksimyynnin aiheuttamista tai pahentamista liikkeistä ja reagoida, jos markkinoiden eheys, moitteeton toiminta ja vakavuus edellyttävät tiukempia toimia.
                  
               c.   Rajojen yli ulottuvat vaikutukset
         
         
                     (21)
                  
                  
                     Edellä kuvatut markkinoiden eheyteen, moitteettomaan toimintaan ja rahoitusvakauteen kohdistuvat uhat koskevat koko EU:ta. Kuten edellä todettiin, 20. helmikuuta 2020 lähtien Eurostoxx 50 -osakeindeksi, joka sisältää 50 blue chip -osakkeiden liikkeeseenlaskijaa 11:stä (7) euroalueen maasta, on laskenut noin 13 prosenttia ja STOXX Europe 800 -osakeindeksi, joka edustaa 800:a Euroopan suurinta yritystä, on laskenut 16 prosenttia (Kuva 1). Lisäksi epätavallisen myyntipaineen vaikutus näkyy EU:n markkinoiden pääindekseissä viimeaikaisista elpymisen merkeistä huolimatta (Kuva 6).
                  
               
                     (22)
                  
                  
                     Yleiseurooppalaista luonnetta osoittaa myös tiettyjen alojen lisääntynyt korrelaatio. Esimerkiksi, kuten (Kuva 7) käy ilmi, rahoituspalvelujen, pankkien ja vakuutusalan korrelaatio Euro Stoxx Europe 600 -indeksin kanssa lisääntyi nopeasti helmikuun 2020 jälkeen ja lähestyi arvoa 1.
                  
               
                     (23)
                  
                  
                     Kun otetaan huomioon, että uhat vaikuttavat kaikkien EU:n jäsenvaltioiden finanssimarkkinoihin, rajojen yli ulottuvat vaikutukset pysyvät erityisen vakavina, sillä EU:n finanssimarkkinoiden keskinäinen riippuvuus ja lisääntynyt korrelaatio lisää mahdollisten heijastus- tai tartuntavaikutusten todennäköisyyttä kaikilla markkinoilla, jos lyhyeksimyynnin painetta esiintyy.
                  
               3.   MIKÄÄN TOIMIVALTAINEN VIRANOMAINEN EI OLE TOTEUTTANUT TOIMENPITEITÄ UHAN POISTAMISEKSI, TAI YKSI TAI USEAMPI TOIMIVALTAINEN VIRANOMAINEN ON TOTEUTTANUT TOIMENPITEITÄ, JOTKA EIVÄT OLE RIITTÄVIÄ UHAN POISTAMISEKSI (ASETUKSEN (EU) N:o 236/2012 28 ARTIKLAN 2 KOHDAN b ALAKOHTA)
         
         
                     (24)
                  
                  
                     Yhtenä ehtona sille, että ESMA voi määrätä tässä päätöksessä tarkoitetun toimenpiteen, on se, että toimivaltainen viranomainen tai toimivaltaiset viranomaiset eivät ole toteuttaneet toimenpiteitä uhan poistamiseksi tai toteutetut toimenpiteet eivät ole riittäviä uhan poistamiseksi.
                  
               
                     (25)
                  
                  
                     Päätöksessä (EU) 2020/525 kuvatut markkinoiden eheyteen, moitteettomaan toimintaan ja rahoitusvakauteen liittyvät huolenaiheet, jotka pätevät tämän päätöksen osalta, ovat saaneet jotkin kansalliset toimivaltaiset viranomaiset toteuttamaan kansallisia toimia, joiden tavoitteena on rajoittaa osakkeiden lyhyeksimyyntiä.
                  
               
                     (26)
                  
                  
                     Espanjassa Comisión Nacional del Mercado de Valores (CNMV) otti 17. maaliskuuta 2020 käyttöön asetuksen (EU) N:o 236/2012 20 artiklan 2 kohdan a ja b alakohdan nojalla yhden kuukauden kestävän poikkeustoimenpiteen, joka koskee transaktioita, jotka saattavat aiheuttaa tai lisätä nettomääräisiä lyhyitä positioita osakkeissa, jotka on otettu kaupankäynnin kohteeksi espanjalaisissa markkinapaikoissa, joiden asianomainen toimivaltainen viranomainen CNMV on. Toimenpiteen soveltamista jatkettiin 18. toukokuuta asti.
                  
               
                     (27)
                  
                  
                     Italiassa Commissione Nazionale per le Società e la Borsa (CONSOB) otti 18. maaliskuuta 2020 käyttöön asetuksen (EU) N:o 236/2012 20 artiklan 2 kohdan a ja b alakohdan nojalla kolme kuukautta kestävän poikkeustoimenpiteen, joka koskee transaktioita, jotka saattavat aiheuttaa tai lisätä nettomääräisiä lyhyitä positioita osakkeissa, jotka on otettu kaupankäynnin kohteeksi Italian MTA:n säännellyillä markkinoilla, joiden asianomainen toimivaltainen viranomainen CONSOB on. Tätä toimenpidettä piti soveltaa 18. kesäkuuta asti, mutta se purettiin 18. toukokuuta.
                  
               
                     (28)
                  
                  
                     Ranskassa Autorité des marchés financiers (AMF) otti 18. maaliskuuta käyttöön asetuksen (EU) N:o 236/2012 20 artiklan 2 kohdan a ja b alakohdan nojalla yhden kuukauden kestävän poikkeustoimenpiteen, joka koskee transaktioita, jotka saattavat aiheuttaa tai lisätä nettomääräisiä lyhyitä positioita osakkeissa, jotka on otettu kaupankäynnin kohteeksi ranskalaisissa markkinapaikoissa, joiden asianomainen toimivaltainen viranomainen AMF on. Toimenpiteen soveltamista jatkettiin 18. toukokuuta asti.
                  
               
                     (29)
                  
                  
                     Belgiassa Financial Securities and Markets Authority (FSMA) otti 18. maaliskuuta 2020 käyttöön asetuksen (EU) N:o 236/2012 20 artiklan 2 kohdan a ja b alakohdan nojalla yhden kuukauden kestävän poikkeustoimenpiteen, joka koskee transaktioita, jotka saattavat aiheuttaa tai lisätä nettomääräisiä lyhyitä positioita osakkeissa, jotka on otettu kaupankäynnin kohteeksi belgialaisissa markkinapaikoissa (Euronext Brussels ja Euronext Growth), joilla FSMA on merkityksellisimpien markkinoiden toimivaltainen viranomainen. Toimenpiteen soveltamista jatkettiin 18. toukokuuta asti.
                  
               
                     (30)
                  
                  
                     Kreikassa Hellenic Capital Market Commission (HCMC) otti 18. maaliskuuta 2020 maaliskuuta käyttöön asetuksen (EU) N:o 236/2012 20 artiklan 2 kohdan a ja b alakohdan nojalla 24. huhtikuuta asti kestävän poikkeustoimenpiteen, joka koskee transaktioita, jotka saattavat aiheuttaa tai lisätä nettomääräisiä lyhyitä positioita osakkeissa, jotka on otettu kaupankäynnin kohteeksi Ateenan pörssissä, jonka asianomainen toimivaltainen viranomainen HCMC on. Toimenpiteen soveltamista jatkettiin 18. toukokuuta asti.
                  
               
                     (31)
                  
                  
                     Itävallassa Austrian Finanzmarktaufsicht (FMA) otti 18. maaliskuuta 2020 käyttöön asetuksen (EU) N:o 236/2012 20 artiklan 2 kohdan a ja b alakohdan nojalla yhden kuukauden kestävän poikkeustoimenpiteen, joka koskee lyhyeksimyynnin toteuttamista tai lisäämistä tai muuta sellaista transaktiota kuin lyhyeksimyyntiä, jonka tuloksena syntyy rahoitusväline tai joka liittyy rahoitusvälineeseen ja jonka vaikutus tai jokin vaikutuksista on se, että se tuottaa taloudellisen edun luonnolliselle henkilölle tai oikeushenkilölle siinä tapauksessa, että sellaisten osakkeiden hinta tai arvo alenee, jotka on otettu kaupankäynnin kohteeksi Wienin pörssin (Amtlicher Handel; WBAH) säännellyillä markkinoilla, joiden asianomainen toimivaltainen viranomainen FMA on. Toimenpiteen soveltamista jatkettiin 18. toukokuuta asti.
                  
               
                     (32)
                  
                  
                     Edellä mainittujen väliaikaisten toimenpiteiden voimassaolon päätyttyä EU:ssa ei ole toteutettu muita asetukseen (EU) N:o 236/2012 perustuvia toimenpiteitä, eikä niitä ole voimassa tämän päätöksen antamispäivänä.
                  
               
                     (33)
                  
                  
                     Tällaisten asetuksen (EU) N:o 236/2012 20 artiklan mukaisten lyhyeksimyynnin väliaikaisten rajoitusten tarkoituksena oli estää rahoitusvälineiden hintojen epätavallinen lasku covid-19-taudin aiheuttamissa epätavallisissa olosuhteissa. Niillä ei kuitenkaan puututtu jatkuvaan tarpeeseen ylläpitää kansallisten toimivaltaisten viranomaisten laajennettuja seurantakykyjä, jotta tulevina kuukausina mahdollisesti tarvittavia säätelytoimia voitaisiin suunnitella aiempaa paremmin.
                  
               
                     (34)
                  
                  
                     Tätä päätöstä annettaessa mikään toimivaltainen viranomainen ei ole toteuttanut toimenpiteitä parantaakseen mahdollisuuksiaan seurata nettomääräisten lyhyiden positioiden kehitystä ottamalla käyttöön alemmat ilmoituskynnysarvot, sillä ne voivat tukeutua päätökseen (EU) 2020/525.
                  
               
                     (35)
                  
                  
                     Tarve nettomääräisten lyhyiden positioiden seurannalle on vielä akuutimpi tilanteessa, jossa edellä mainitut, asetuksen (EU) N:o 236/2012 20 artiklan nojalla asetetut rajoitukset ovat juuri päättyneet tai poistettu niissä kuudessa jäsenvaltiossa, joissa ne asetettiin. Koska lyhyeksimyyntiin ja transaktioihin, joilla on vastaava vaikutus, ei kohdistu enää muita ulkoisia rajoituksia, kansallisten toimivaltaisten viranomaisten kaikkialla EU:ssa on pysyttävä tunnistamaan ennakkoon, kerrytetäänkö nettomääräisiä lyhyitä positioita sellaisessa laajuudessa, joka saattaisi johtaa edellä kuvattuihin finanssimarkkinoihin ja rahoitusvakauteen kohdistuviin uhkiin, jotka ilmenevät lyhyeksimyynnin paineena ja joita tämä pahentaa.
                  
               
                     (36)
                  
                  
                     Kun otetaan huomioon edellä mainitut koko EU:n laajuiset uhat, on käynyt selväksi, että kansallisten toimivaltaisten viranomaisten asetuksen (EU) N:o 236/2012 5 artiklan 2 kohdassa säädetyn tavanomaisen ilmoituskynnysarvon mukaisesti saamat tiedot eivät ole riittävät nykyisissä stressikauden markkinaolosuhteissa. ESMA katsoo, että alemman ilmoituskynnysarvon ylläpitämisellä voitaisiin varmistaa, että kaikilla kansallisilla toimivaltaisilla viranomaisilla eri puolilla EU:ta ja ESMAlla on käytettävissään parhaat mahdolliset tiedot, jotta ne voivat seurata markkinasuuntauksia ja valmistautua tarvittaessa lisätoimenpiteisiin.
                  
               4.   TOIMENPITEEN TEHOKKUUS (ASETUKSEN (EU) N:o 236/2012 28 ARTIKLAN 3 KOHDAN a ALAKOHTA)
         
         
                     (37)
                  
                  
                     ESMAn on myös arvioitava, poistaako jatkettu toimenpide merkittävissä määrin havaitut uhat.
                  
               
                     (38)
                  
                  
                     ESMA katsoo, että huolimatta poikkeuksellisista tappioista, joita osakkeilla käytävässä kaupassa on aiheutunut säännellyillä markkinoilla 20. helmikuuta 2020 alkaen, markkinat ovat toimineet moitteettomasti ja että niiden eheys on suurelta osin säilynyt.
                  
               
                     (39)
                  
                  
                     ESMA on analysoinut nykyisiä olosuhteita erityisesti siltä osin, uhkaavatko ne markkinoiden eheyttä ja rahoitusvakautta unionissa ja voitaisiinko tällaisiin uhkiin puuttua tehokkaasti ESMAn jatketulla toimenpiteellä ennakoivaa lähestymistapaa soveltaen.
                  
               a.   Toimenpide poistaa merkittävässä määrin uhan, joka kohdistuu finanssimarkkinoiden moitteettomaan toimintaan ja eheyteen
         
         
                     (40)
                  
                  
                     Edellä kuvatuissa olosuhteissa lyhyeksimyynnistä ja lyhyiden positioiden kerryttämisestä johtuva kaikenlainen äkillinen myyntipaineen ja markkinoiden volatiliteetin lisääntyminen voi vahvistaa laskusuuntausta finanssimarkkinoilla. Vaikka lyhyeksimyynnillä voi muina aikoina olla myönteisiä vaikutuksia liikkeeseenlaskijoiden asianmukaisen arvostuksen määrittämiseen, nykyisissä markkinaolosuhteissa se voi muodostaa lisäuhan markkinoiden moitteettomalle toiminnalle ja eheydelle.
                  
               
                     (41)
                  
                  
                     Etenkin kun otetaan huomioon nykyisen kriisitilanteen horisontaalinen vaikutus, joka kohdistuu laajaan joukkoon osakkeita koko unionissa, osakkeiden hintojen äkillinen lasku voi pahentua lyhyeksimyyntitoiminnan ja nettomääräisten lyhyiden positioiden lisääntymisen aiheuttaman lisämyyntipaineen vuoksi. Nämä positiot voisivat siten jäädä havaitsematta ilman jatkettua toimenpidettä, jos ne alittaisivat asetuksen (EU) N:o 236/2012 5 artiklan mukaiset tavanomaiset kansallisille toimivaltaisille viranomaisille ilmoittamista koskevat kynnysarvot.
                  
               
                     (42)
                  
                  
                     Edellä esitettyjen syiden vuoksi kansallisten toimivaltaisten viranomaisten ja ESMAn on oltava mahdollisimman pian tietoisia niistä markkinatoimijoista, jotka harjoittavat lyhyeksimyyntiä ja kerryttävät merkittäviä nettomääräisiä lyhyitä positioita. Näin voidaan tarvittaessa estää se, että näistä positioista tulee signaaleja, jotka johtavat myyntitoimeksiantojen ketjuun ja sitä seuraavaan hintojen merkittävään laskuun.
                  
               
                     (43)
                  
                  
                     ESMA katsoo, että ilman toimenpiteen jatkamista kansallisilla toimivaltaisilla viranomaisilla ja ESMAlla ei olisi kykyä seurata markkinoita riittävällä tavalla nykyisessä markkinaympäristössä, jossa covid-19-kriisin muuttuva luonne saattaisi johtaa äkilliseen ja merkittävään myyntipaineeseen ja epätavalliseen volatiliteetin lisääntymiseen unionin osakkeiden hinnassa, mitä lyhyiden positioiden kertyminen saattaisi puolestaan edelleen vahvistaa.
                  
               
                     (44)
                  
                  
                     Samalla kun ESMA seuraa markkinaolosuhteita jatkuvasti ja ryhtyy tarvittaessa toimenpiteisiin, se katsoo tällä hetkellä, että asetuksen (EU) N:o 236/2012 6 artiklassa säädetty tavanomainen julkistamiskynnysarvo on riittävä, sillä tämän kynnysarvon alentaminen ei vaikuta tarpeelliselta moitteettomien markkinoiden ylläpitämisen ja rahoitusvakauden riskeihin puuttumisen kannalta.
                  
               b.   Toimenpide poistaa merkittävässä määrin uhan, joka kohdistuu unionin koko rahoitusjärjestelmän tai sen osan vakauteen
         
         
                     (45)
                  
                  
                     Kuten edellä on kuvattu, osakekaupalle on 20. helmikuuta 2020 jälkeisellä ajanjaksolla ollut ja on edelleen ominaista huomattava myyntipaine ja poikkeuksellinen volatiliteetti, ja ne ovat johtaneet hintojen merkittävään laskukierteeseen, joka vaikuttaa liikkeeseenlaskijoihin kaikentyyppisillä aloilla. Kuten edellä on osoitettu, lyhyeksimyynti ja merkittävien nettomääräisten lyhyiden positioiden kerryttäminen voivat vahvistaa myyntipainetta ja laskusuuntausta, jotka puolestaan saattavat muodostaa sellaisen uhan, jolla voi olla erittäin haitallisia vaikutuksia rahoituslaitosten ja muiden alojen yritysten rahoitusvakauteen.
                  
               
                     (46)
                  
                  
                     Tässä tilanteessa kansallisia toimivaltaisia viranomaisia ja ESMAa koskevat tietorajoitukset heikentäisivät niiden valmiuksia puuttua mahdollisiin kielteisiin vaikutuksiin, jotka kohdistuvat talouteen ja viime kädessä koko unionin rahoitusvakauteen.
                  
               
                     (47)
                  
                  
                     Näin ollen nettomääräisten lyhyiden positioiden ilmoittamista kansallisille toimivaltaisille viranomaisille koskevien ilmoituskynnysarvojen väliaikaista alentamista koskevan toimenpiteen jatkaminen puuttuu tehokkaasti tähän koko unionin rahoitusjärjestelmän tai sen osien vakautta koskevaan uhkaan vähentämällä tietorajoituksia ja parantamalla kansallisten toimivaltaisten viranomaisten kykyä puuttua tuleviin uhkiin aikaisessa vaiheessa.
                  
               c.   Toimenpiteellä parannetaan toimivaltaisten viranomaisten kykyä valvoa uhkaa
         
         
                     (48)
                  
                  
                     Tavanomaisissa markkinaolosuhteissa kansalliset toimivaltaiset viranomaiset valvovat lyhyeksimyynnistä ja nettomääräisten lyhyiden positioiden kerryttämisestä mahdollisesti aiheutuvia uhkia unionin lainsäädännössä vahvistetuilla valvontavälineillä, erityisesti asetuksessa (EU) N:o 236/2012 vahvistetuilla nettomääräisiä lyhyitä positioita koskevilla ilmoitusvelvollisuuksilla (8).
                  
               
                     (49)
                  
                  
                     Vallitsevien markkinaolosuhteiden vuoksi on kuitenkin tarpeen tehostaa kansallisten toimivaltaisten viranomaisten ja ESMAn valvontatoimia säännellyillä markkinoilla kaupankäynnin kohteeksi otettujen osakkeiden yhteenlaskettujen nettomääräisten lyhyiden positioiden osalta. Tältä osin, ja kun otetaan huomioon covid-19-kriisiin liittyvä jatkuva epävarmuus, on tärkeää, että kansalliset toimivaltaiset viranomaiset jatkavat nettomääräisten lyhyiden positioiden kerryttämistä koskevien tietojen vastaanottamista aikaisessa vaiheessa, ennen kuin ne saavuttavat tavanomaisen 0,2 prosentin tason liikkeeseen lasketusta osakepääomasta. Tämä tulee esiin sellaisten osakkeiden prosenttiosuuden tasaisena kasvuna, joiden nettomääräinen lyhyt positio on 0,1–0,2 prosenttia liikkeeseen lasketusta osakepääomasta ajanjaksolla 16. maaliskuuta – 1. kesäkuuta 2020.
                  
               
                     (50)
                  
                  
                     Jatketulla ESMAn toimenpiteellä pidetään yllä kansallisten toimivaltaisten viranomaisten kykyä käsitellä havaittuja uhkia aiemmassa vaiheessa ja niiden ja ESMAn mahdollisuutta hallita oikea-aikaisesti markkinoiden moitteettomaan toimintaan ja rahoitusvakauteen kohdistuvia uhkia, jos merkkejä vaikeasta markkinatilanteesta ilmenee.
                  
               5.   TOIMENPITEET EIVÄT AIHEUTA RISKIÄ SÄÄNTELYN KATVEALUEIDEN HYVÄKSIKÄYTÖSTÄ (ASETUKSEN (EU) N:o 236/2012 28 ARTIKLAN 3 KOHDAN b ALAKOHTA)
         
         
                     (51)
                  
                  
                     Voidakseen toteuttaa toimenpiteen tai jatkaa sitä asetuksen (EU) N:o 236/2012 28 artiklan nojalla ESMAn on arvioitava, aiheuttaako toimenpide sääntelyn katvealueiden hyväksikäytön riskin.
                  
               
                     (52)
                  
                  
                     Koska jatkettu ESMAn toimenpide koskee markkinatoimijoiden ilmoitusvelvollisuuksia kaikkien unionin säännellyillä markkinoilla kaupankäynnin kohteeksi otettujen osakkeiden osalta, se varmistaa, että kaikilla kansallisilla toimivaltaisilla viranomaisilla on yksi ainoa ilmoituskynnys. Näin varmistetaan tasapuoliset toimintaedellytykset unionissa ja sen ulkopuolella toimivien markkinatoimijoiden välillä unionin säännellyillä markkinoilla kaupankäynnin kohteeksi otettujen osakkeiden osalta.
                  
               6.   ESMAN TOIMENPIDE EI VAIKUTA HAITALLISESTI FINANSSIMARKKINOIDEN TEHOKKUUTEEN EIKÄ MYÖSKÄÄN HEIKENNÄ NÄIDEN MARKKINOIDEN LIKVIDITEETTIÄ TAI AIHEUTA EPÄVARMUUTTA MARKKINATOIMIJOIDEN KESKUUDESSA TAVALLA, JOKA ON SUHTEETON SIITÄ SAATAVIIN ETUIHIN NÄHDEN (ASETUKSEN (EU) N:o 236/2012 28 ARTIKLAN 3 KOHDAN c ALAKOHTA).
         
         
                     (53)
                  
                  
                     ESMAn on arvioitava, onko toimenpiteellä sellaisia haitallisia vaikutuksia, joita voitaisiin pitää suhteettomina sen hyötyihin verrattuna.
                  
               
                     (54)
                  
                  
                     ESMA katsoo, että kansallisten toimivaltaisten viranomaisten on aiheellista seurata tiiviisti mahdollisten nettomääräisten lyhyiden positioiden kerryttämistä, ennen kuin ne harkitsevat lisätoimenpiteisiin ryhtymistä. ESMA toteaa, että tavanomaiset ilmoituskynnykset (0,2 prosenttia liikkeeseen lasketusta osakepääomasta) eivät välttämättä ole vallitsevissa poikkeuksellisissa markkinaolosuhteissa asianmukaiset suuntausten ja tulevien uhkien oikea-aikaiseen tunnistamiseen.
                  
               
                     (55)
                  
                  
                     Vaikka tehostetun ilmoitusvelvollisuuden käyttöönotto on saattanut lisätä raportoivien yksiköiden työmäärää, nämä ovat nyt mukauttaneet sisäisiä järjestelmiään soveltaessaan päätöstä (EU) 2020/525, ja jatketulla toimenpiteellä ei siksi odoteta olevan muita vaikutuksia säännösten noudattamisesta raportoiville yksiköille aiheutuviin kustannuksiin. Se ei myöskään rajoita markkinatoimijoiden mahdollisuuksia ottaa osakkeita koskevia lyhyitä positioita tai lisätä niitä. Näin ollen toimenpide ei vaikuta markkinoiden tehokkuuteen.
                  
               
                     (56)
                  
                  
                     Muihin mahdollisiin ja pakottavampiin toimenpiteisiin verrattuna tämän jatketun toimenpiteen ei pitäisi vaikuttaa markkinoiden likviditeettiin, koska rajoitetun markkinatoimijoiden joukon lisääntyneiden ilmoitusvelvollisuuksien ei pitäisi muuttaa niiden kaupankäyntistrategioita ja sitä kautta niiden osallistumista markkinoille. Markkinatakaustoimintaa ja vakauttamisohjelmia koskevan ylläpidetyn poikkeuksen tarkoituksena ei myöskään ole lisätä sellaisten yhteisöjen työmäärää, jotka tarjoavat merkittäviä palveluja likviditeetin tarjonnan ja volatiliteetin vähentämisen osalta, mikä on erityisen tärkeää nykytilanteessa.
                  
               
                     (57)
                  
                  
                     ESMA katsoo, että jatketun toimenpiteen soveltamisalan rajoittamisella yhteen tai useampaan toimialaan tai liikkeeseenlaskijoiden alaryhmään ei välttämättä saavuteta toivottua tulosta. Covid-19-pandemian puhkeamisen jälkeen laskeneiden hintojen suuruusluokan, vaikutusten kohteena olevien osakkeiden (ja alojen) suuren kirjon sekä EU:n talouksien ja markkinapaikkojen välisen yhteyden perusteella on aihetta olettaa, että EU:n laajuinen toimenpide on todennäköisesti tehokkaampi kuin alakohtaiset toimenpiteet.
                  
               
                     (58)
                  
                  
                     Markkinoille syntyvän epävarmuuden osalta on todettava, että toimenpiteellä ei oteta käyttöön uusia sääntelyvelvoitteita, vaan sillä ainoastaan muutetaan vuodesta 2012 voimassa ollutta tavanomaista ilmoitusvelvollisuutta pienentämällä ilmoituskynnysarvoa. ESMA korostaa myös, että jatkettu toimenpide rajoittuu edelleen sellaisia osakkeita koskevaan ilmoitusvelvollisuuteen, jotka on otettu kaupankäynnin kohteeksi unionin säännellyillä markkinoilla, jotta voidaan ottaa huomioon ne positiot, joiden osalta lisäraportointi vaikuttaa tarkoituksenmukaisimmalta.
                  
               
                     (59)
                  
                  
                     ESMA katsoo siis, että tällainen avoimuutta koskevan velvollisuuden tiukentaminen ei vaikuta haitallisesti finanssimarkkinoiden tehokkuuteen tai sijoittajiin tavalla, joka on suhteeton siitä saataviin etuihin nähden, eikä sen pitäisi aiheuttaa epävarmuutta finanssimarkkinoilla.
                  
               
                     (60)
                  
                  
                     ESMA katsoo toimenpiteen keston osalta, että toimenpiteen jatkaminen kolmella kuukaudella on perusteltua, kun otetaan huomioon tällä hetkellä saatavilla olevat tiedot ja yleiset epävarmat näkymät covid-19-kriisin yhteydessä. ESMA aikoo palauttaa tavanomaisen ilmoitusvelvollisuuden voimaan heti, kun tilanne paranee, mutta se ei voi kuitenkaan sulkea pois mahdollisuutta jatkaa toimenpidettä, jos tilanne pahenee tai markkinoiden tila pysyy hauraana.
                  
               
                     (61)
                  
                  
                     Tämän perusteella ja tästä päivästä alkaen ESMA katsoo, että tämä päätös toimenpiteestä nettomääräisten lyhyiden positioiden läpinäkyvyyden väliaikaiseksi lisäämiseksi on oikeasuhteinen nykyisessä tilanteessa.
                  
               7.   KUULEMINEN JA ILMOITUS (ASETUKSEN (EU) N:o 236/2012 28 ARTIKLAN 4 JA 5 KOHTA)
         
         
                     (62)
                  
                  
                     ESMA on kuullut Euroopan järjestelmäriskikomiteaa (EJRK:ta). EJRK ei vastustanut päätösehdotusta.
                  
               
                     (63)
                  
                  
                     ESMA on ilmoittanut kansallisille toimivaltaisille viranomaisille päätösehdotuksesta.
                  
               
                     (64)
                  
                  
                     ESMAn jatkettua toimenpidettä aletaan soveltaa 17. kesäkuuta 2020 alkaen.
                  
               ON TEHNYT TÄMÄN PÄÄTÖKSEN:
         
            1 artikla
            Määritelmä
            Tässä päätöksessä ’säännellyllä markkinalla’ tarkoitetaan rahoitusvälineiden markkinoista Euroopan parlamentin ja neuvoston direktiivin 2014/65/EU (9) 4 artiklan 1 kohdan 21 alakohdassa tarkoitettua säänneltyä markkinaa.
         
         
            2 artikla
            Tilapäiset avoimuutta koskevat lisävelvoitteet
            
               1.   Luonnollisen henkilön tai oikeushenkilön, jolla on sellaisen yrityksen liikkeeseen laskettua osakepääomaa koskeva nettomääräinen lyhyt positio, jonka osakkeet on otettu kaupankäynnin kohteeksi säännellyillä markkinoilla, on ilmoitettava asianomaiselle toimivaltaiselle viranomaiselle asetuksen (EU) N:o 236/2012 5 ja 9 artiklan mukaisesti, jos positio saavuttaa tai alittaa tämän artiklan 2 kohdassa tarkoitetun asian kannalta merkityksellisen ilmoituskynnysarvon.
            
            
               2.   Asian kannalta merkityksellinen ilmoituskynnysarvo on prosenttiosuus, joka on 0,1 prosenttia kyseisen yrityksen liikkeeseen lasketusta osakepääomasta, ja ilmoitus on annettava tuon kynnysarvon ylittymisen jälkeen 0,1 prosentin välein.
            
         
         
            3 artikla
            Poikkeukset
            
               1.   Asetuksen (EU) N:o 236/2012 16 artiklan mukaisesti 2 artiklassa tarkoitettuja tilapäisiä avoimuutta koskevia lisävelvoitteita ei sovelleta osakkeisiin, jotka on otettu kaupankäynnin kohteeksi säännellyillä markkinoilla, jos kyseisten osakkeiden pääasiallinen markkinapaikka sijaitsee kolmannessa maassa.
            
            
               2.   Asetuksen (EU) N:o 236/2012 17 artiklan mukaisesti 2 artiklassa tarkoitettuja tilapäisiä avoimuutta koskevia lisävelvoitteita ei sovelleta markkinatakaustoiminnan vuoksi suoritettuihin transaktioihin.
            
            
               3.   Edellä 2 artiklassa tarkoitettuja tilapäisiä avoimuutta koskevia lisävelvoitteita ei sovelleta nettomääräisiin lyhyisiin positioihin, jotka liittyvät vakauttamisen toteuttamiseen markkinoiden väärinkäytöstä Euroopan parlamentin ja neuvoston asetuksen (EU) N:o 596/2014 (10) 5 artiklan mukaisesti.
            
         
         
            4 artikla
            Voimaantulo ja soveltaminen
            Tämä päätös tulee voimaan 17 päivänä kesäkuuta 2020. Sitä sovelletaan sen voimaantulopäivästä kolmen kuukauden ajan.
         
         
            Tehty Pariisissa 10 kesäkuuta 2020.
            
               
                  Hallintoneuvoston puolesta
               
               Steven MAIJOOR
               
                  Puheenjohtaja
               
            
         
         
            (1)  EUVL L 331, 15.12.2010, s. 84.
         
            (2)  EUVL L 86, 24.3.2012, s. 1.
         
            (3)  EUVL L 274, 9.10.2012, s. 1.
         
            (4)  EUVL L 116, 15.4.2020, s. 5.
         
            (5)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html.
         
            (6)  https://www.esma.europa.eu/sites/default/files/library/esma50-165-1179_risk_dashboard_no.1_2020.pdf.
         
            (7)  Alankomaat, Belgia, Espanja, Irlanti, Italia, Itävalta, Luxemburg, Portugali, Ranska, Saksa ja Suomi.
         
            (8)  Ks. asetuksen (EU) N:o 236/2012 5 artikla.
         
            (9)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
         
            (10)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
      
      
         
            LIITE
            
               
            
               Huom. Tiedot 4.6.2020.
            
               Lähteet: Refinitiv EIKON; ESMA.
            
               
            
               Huom. Osakkeiden hinnat. 2.2.2020 = 100.
            
               Lähteet: Refinitiv Datastream, ESMA.
            
               
            
               Huom. EURO STOXX 50 (VSTOXX)- ja S&P 500 (VIX) -indeksien implisiittiset volatiliteetit, prosentteina.
            
               Lähteet: Refinitiv Datastream, ESMA
            
               
            
               Huom. Osakkeiden hinnat. 2.2.2020 = 100.
            
               Lähteet: Refinitiv Datastream, ESMA.
            
               
            
               Huom. Eurooppalaisten investointiluokan yritysten (iTraxx Europe), eurooppalaisten korkean tuoton yritysten (iTraxx Europe Crossover) ja eurooppalaisten rahoituslaitosten luottoriskinvaihtosopimusten hintaerot, peruspisteinä.
            
               Lähteet: Refinitiv EIKON, ESMA.
            
               
            
               Huom. Tiedot 4.6.2020.
            
               Lähteet: Refinitiv EIKON; ESMA.
            
               
            
               Huom. STOXX Europe 600 -indeksin ja alakohtaisten STOXX Europe 600 -indeksien päivittäisten tuottojen väliset korrelaatiot. Laskettu 60 päivän liukuvana ajankohtana.
            
               Lähteet: Refinitiv Datastream, ESMA.
            
               
            
               Lähteet: ESMA